CELEX: 62017TN0806
Language: hu
Date: 2017-12-11 00:00:00
Title: T-806/17. sz. ügy: 2017. december 11-én benyújtott kereset – BASF és REACH & colours kontra ECHA

12.2.2018   
            
            
               HU
            
            
               Az Európai Unió Hivatalos Lapja
            
            
               C 52/37
            
         2017. december 11-én benyújtott kereset – BASF és REACH & colours kontra ECHA
   (T-806/17. sz. ügy)
   (2018/C 052/49)
   Az eljárás nyelve: angol
   
      Felek
   
   
      Felperes: BASF SE (Ludwigshafen am Rhein, Németország) és REACH & colours Kereskedelmi és Szolgáltató Kft. (REACH & colours Kft.) (Budapest, Magyarország) (képviselők: R. Cana, E. Mullier, H. Widemann ügyvédek, és D. Abrahams Barrister)
   
      Alperes: Európai Vegyianyag-ügynökség
   
      Kérelmek
   
   A felperesek azt kérik, hogy a Törvényszék:
   
               —
            
            
               állapítsa meg, hogy a kereset elfogadható és megalapozott;
            
         
               —
            
            
               semmisítse meg az Európai Vegyianyag-ügynökség 2017. október 2-i DSH-30-3-D-0122-2017. sz. határozatát, amely hozzáférést biztosított a hexanitrát 2,2’- [vinilénebisz [(3-szulfonato-4,1-fenilén)imino [6-(dietilamino)-1,3,5-triazin-4,2- diil]imino]] bisz(benzol-1,4-diszulfonát) (EK 255-217-5) hatóanyag közös benyújtásához;
            
         
               —
            
            
               az alperest kötelezze ezen eljárás költségeinek viselésére;
            
         
               —
            
            
               hozzon meg minden más célszerűnek tartott intézkedést.
            
         
      Jogalapok és fontosabb érvek
   
   Keresetének alátámasztása érdekében a felperesek négy jogalapra hivatkoznak.
   
               1.
            
            
               Az első jogalap, amelynek keretében a felperesek arra hivatkoznak, hogy az Európai Vegyianyag-ügynökség (a továbbiakban: ECHA) érvénytelenséget eredményező ténybeli hibát követett el, mivel a vitatott határozat megalapozása során egyes releváns tényeket figyelmen kívül hagyott
               
                           —
                        
                        
                           A felperesek érvelése szerint az ECHA azáltal, hogy teljes mértékben figyelmen kívül hagyta a felek által 2017 előtt tett erőfeszítéseket, és mivel ténybeli szempontból téves megállapításokat tett az első felperes azonosítását és az ECHA információkérésére adott válasz benyújtásának időpontját érintően, a tények téves meghatározásából indul ki, ami ellentétes a megfelelő ügyintézés elvével, és oly mértékben érvényteleníti a megtámadott határozatot, hogy azt meg kell semmisíteni.
                        
                     
         
               2.
            
            
               A második jogalap, amelynek keretében a felperesek arra hivatkoznak, hogy az ECHA nyilvánvaló értékelési hibákat követett el, mivel nem értékelte az összes releváns tényt és körülményt, mikor megállapította, hogy a kérelmező több erőfeszítést tett, mint a felperesek, és mivel nem vette figyelembe a REACH-rendelet (1) 25. cikkét
               
                           —
                        
                        
                           A felperesek érvelése szerint az ECHA nyilvánvaló értékelési hibát követett el, mivel nem vette figyelembe annak a helyzetnek az összes releváns tényét és körülményét, amelyre a megtámadott határozatot alkalmazni kell, mivel azt állapította meg, hogy a kérelmező több erőfeszítést tett, mint a felperesek, mivel az előtte lévp jogvita bizonyos konkrét tényeit figyelmen kívül hagyta, és mivel nem vette figyelembe a felpereseknek a gerinces állatokra vonatkozó kísérleteknek a kérelmező általi, a REACH-rendelet 25. cikkével ellentétes megtöbbszörözésére vonatkozó aggályait.
                        
                     
         
               3.
            
            
               A harmadik jogalap, amelynek keretében a felperesek arra hivatkoznak, hogy az ECHA megsértette a jogbiztonság elvét azáltal, hogy a felpereseket a jogbiztonság szempontjából elfogadhatatlan helyzetbe hozta egyrészt a kérelmező arra vonatkozó képessége tekintetében, hogy a felperesek adataiban bízhasson, és másrészt a kérelmező adatainak a minősége és a megfelelősége tekintetében
               
                           —
                        
                        
                           A felperesek érvelése szerint az ECHA a megtámadott határozat elfogadásakor megsértette a jogbiztonság elvét, mivel e határozat a felperesek közös benyújtásához való hozzáférést nem korlátozza, jóllehet a kérelmező a teljes kilépés lehetőségével regisztrál, és mivel az ECHA nem vizsgálta a teljes kilépési lehetőségre vonatkozó iratok problémáit (minőség és a gerinces állatokon végzett kísérletek esetleges többszörözése). A felperesek tekintetében így jogi bizonytalanság áll fenn azt illetően, hogy hogyan védjék a jogaikat, mivel a kérelmezőnek biztosított jogok hatálya és terjedelme továbbra sem egyértelmű.
                        
                     
         
               4.
            
            
               A negyedik jogalap, amelynek keretében a felperesek arra hivatkoznak, hogy az ECHA megsértette az indokolási kötelezettségét, mivel nem fejtette ki, hogy a 2017 előtti levelezést miért nem tekintette relevánsnak
               
                           —
                        
                        
                           Az ECHA a megtámadott határozatát a felek közötti tárgyalásoknak pusztán a töredékére alapította, és a vizsgálatát önkényesen a felek közötti, 2017 januárját követő csekély intenzitású levélváltásra korlátozta. A felperesek a hatóanyagot érintő, a kérelmező és a felperesek közötti teljes levelezést rendelkezésre bocsátották, kiemelve, hogy e levelezés miért releváns. A levelezés relevanciájának a felperesek általi alátámasztása ellenére az ECHA nem magyarázta meg, hogy miért nem mérlegelte, és valójában miért hagyta teljes mértékben figyelmen kívül a felperesek és az SSS közötti, 2017 januárját megelőző kommunikációt.
                        
                     
         
      (1)  A vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelet (HL 2006. L 396., 1. o.; helyesbítések: HL 2007. L 136., 3. o.; HL 2008. L 141., 22. o.; HL 2009. L 36., 84. o.; HL 2010. L 118., 89. o.; HL 2015. L 212., 39. o.)